CELEX: 32019D0544
Language: sk
Date: 2019-04-03 00:00:00
Title: Vykonávacie rozhodnutie Komisie (EÚ) 2019/544 z 3. apríla 2019, ktorým sa mení vykonávacie rozhodnutie (EÚ) 2018/2031, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012 (Text s významom pre EHP)

4.4.2019   
               
               
                  SK
               
               
                  Úradný vestník Európskej únie
               
               
                  L 95/9
               
            
         VYKONÁVACIE ROZHODNUTIE KOMISIE (EÚ) 2019/544
         z 3. apríla 2019,
         ktorým sa mení vykonávacie rozhodnutie (EÚ) 2018/2031, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 648/2012 zo 4. júla 2012 o mimoburzových derivátoch, centrálnych protistranách a archívoch obchodných údajov (1), a najmä na jeho článok 25 ods. 6,
         keďže:
         
                     (1)
                  
                  
                     Podľa článku 2 vykonávacieho rozhodnutia Komisie (EÚ) 2018/2031 (2) sa má uvedené rozhodnutie uplatňovať od dátumu nasledujúceho po dni, ktorým sa prestanú uplatňovať zmluvy na Spojené kráľovstvo Veľkej Británie a Severného Írska a v Spojenom kráľovstve Veľkej Británie a Severného Írska (ďalej len „Spojené kráľovstvo“), podľa článku 50 ods. 3 Zmluvy o Európskej únii s výnimkou prípadu, keď dohoda o vystúpení nadobudne platnosť pred uvedeným dátumom, alebo keď dôjde k predĺženiu dvojročnej lehoty uvedenej v článku 50 ods. 3 Zmluvy o Európskej únii.
                  
               
                     (2)
                  
                  
                     Európska rada 22. marca 2019 prijala rozhodnutie (EÚ) 2019/476 (3), ktorým sa po dohode so Spojeným kráľovstvom predlžuje obdobie podľa článku 50 ods. 3 Zmluvy o Európskej únii. V dôsledku toho druhá podmienka uplatňovania vykonávacieho rozhodnutia (EÚ) 2018/2031, a to, že dvojročná lehota uvedená v článku 50 ods. 3 Zmluvy o Európskej únii nebola predĺžená, nebude splnená.
                  
               
                     (3)
                  
                  
                     Dôvody, na ktorých je založené vykonávacie rozhodnutie (EÚ) 2018/2031, však bez ohľadu na akékoľvek predĺženie lehoty uvedenej v článku 50 ods. 3 Zmluvy o Európskej únii naďalej pretrvávajú. V prípade vystúpenia bez dohody po tom, ako dôjde k uplynutiu predĺženej lehoty, pretrvávajú najmä potenciálne riziká v súvislosti s finančnou stabilitou Únie a jej členských štátov. Vykonávacie rozhodnutie (EÚ) 2018/2031 by sa preto malo uplatňovať, ak Spojené kráľovstvo vystúpi z Únie bez dohody.
                  
               
                     (4)
                  
                  
                     Vykonávacie rozhodnutie (EÚ) 2018/2031 by sa preto malo zodpovedajúcim spôsobom zmeniť.
                  
               
                     (5)
                  
                  
                     Toto rozhodnutie by malo nadobudnúť účinnosť čo najskôr, aby sa zabezpečilo, že sa bude uplatňovať, ak Spojené kráľovstvo vystúpi z Únie bez dohody o vystúpení po uplynutí obdobia uvedeného v článku 50 ods. 3 Zmluvy o Európskej únii, ktoré Európska rada 22. marca 2019 predĺžila.
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
                  
               PRIJALA TOTO ROZHODNUTIE:
         
            Článok 1
            V článku 2 vykonávacieho rozhodnutia (EÚ) 2018/2031 sa tretí odsek nahrádza takto:
            
               „Toto rozhodnutie sa však neuplatňuje, ak do dátumu uvedeného v druhom odseku tohto článku nadobudla platnosť dohoda o vystúpení uzavretá so Spojeným kráľovstvom Veľkej Británie a Severného Írska v súlade s článkom 50 ods. 2 Zmluvy o Európskej únii.“
            
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Bruseli 3. apríla 2019
            
               
                  Za Komisiu
               
               
                  predseda
               
               Jean-Claude JUNCKER
            
         
         
            (1)  Ú. v. EÚ L 201, 27.7.2012, s. 1.
         
            (2)  Vykonávacie rozhodnutie Komisie (EÚ) 2018/2031 z 19. decembra 2018, ktorým sa na obmedzený čas určuje, že regulačný rámec uplatniteľný na centrálne protistrany v Spojenom kráľovstve Veľkej Británie a Severného Írska je rovnocenný podľa nariadenia Európskeho parlamentu a Rady (EÚ) č. 648/2012 (Ú. v. EÚ L 325, 20.12.2018, s. 50).
         
            (3)  Rozhodnutie Európskej rady (EÚ) 2019/476 prijaté po dohode so Spojeným kráľovstvom z 22. marca 2019, ktorým sa predlžuje lehota podľa článku 50 ods. 3 Zmluvy o EÚ (Ú v EÚ L 80 I, 22.3.2019, s. 1.).